MS «Norröna»

**MS «Norröna»** er en kombinert bilferge og passasjerskip (cruiseferge) eid av det færøyske rederiet Smyril Line. Skipet ble overlevert i april 2003, og var byggnummer 694 ved *Flender Werft* i Lübeck, Tyskland. Kjøpesummen for skipet var 93,4 millioner euro. Siden overleveringen har MS «Norröna» gått i rutetrafikk mellom Færøyene, Island og Danmark (tidligere også Skottland og Norge).

## Historie

Siden 1984 var den såkalte *The North Atlantic Link*-ruten i Nord-Atlanteren trafikkert av rederiets første skip, som også hadde navnet MS «Norröna» (bygget i 1973). Allerede i 1995 ble planer om et nytt skip diskutert, og på grunn av økende trafikk, besluttet rederiet ved årtusenskiftet å bygge en ny og moderne cruiseferge for å erstatte gamle MS «Norröna». Byggekontrakten ble inngått med det tyske verftet *Flensburger Schiffbau-Gesellschaft mbH & Co.* i Flensburg, men oppdraget ble senere overført til *Flender Werft* i Lübeck. Kjølstrekkingen fant sted 7. januar 2002, og skroget ble sjøsatt 24. august 2002. Skipet ble overlevert til Smyril Line den 7. april 2003, og tre dager senere la MS «Norröna» ut på sin jomfrutur i ruten mellom Færøyene, Island, Skandinavia og Shetland. Den gamle MS «Norröna» eksisterer fortsatt (per 2024) som misjonærskip for organisasjonen GBA Ships under navnet «Logos Hope».

15. januar 2004 kolliderte MS «Norröna» med kaien i Tórshavn på Færøyene, og fikk en ti meter lang flenge i skroget. Skipet ble reparert ved det tyske verftet Blohm & Voss i Hamburg, og 20. mars samme år var skipet tilbake i rute igjen. 11. november 2007 kom MS «Norröna» i vanskeligheter da hun underveis fra Bergen til Tórshavn fikk maskinproblemer i dårlig vær. Skipet krenget voldsomt, og rundt 80 kjøretøy på bildekk ble totalskadet. Skipet gikk til Lerwick på Shetland og fikk utført mindre reparasjoner før hun returnerte til ruten.

I 2008 ble Shetland fjernet fra ruteplanen. I 2009 ble også seilingene til Bergen og Scrabster i Skottland sløyfet, slik at seilingsplanen fra 2010 omfatter anløp til Hanstholm og Esbjerg (senere bare Hirtshals) i Danmark, Tórshavn på Færøyene, og Seyðisfjörður på Island.

I mars 2021 ble en større ombygging av skipet fullført. Skipet fikk blant annet oppgraderte passasjer- og mannskapslugarer i tillegg til en ny bar.

## Skipet

MS «Norröna»s tonnasje er 35&nbsp;966 bruttotonn, 15&nbsp;922 nettotonn (NT), og lasteevnen er 6&nbsp;113 dødvekttonn. Fremdriften blir besørget av fire Caterpillar 6M43 dieselmotorer koblet parvis på to propellakslinger. Oppgitt total-ytelse er 30&nbsp;000 hestekrefter (bhk). Disse gir skipet en toppfart på 21 knop, som tilsvarer rundt 39 kilometer i timen. De to propellene er levert av *Schottel Schiffsmaschinen* i Wismar, Tyskland, og har vribare blad. I tillegg har skipet to sidepropeller i baugen med total ytelse 4&nbsp;755 hestekrefter (bhk). Elektrisk kraft blir besørget av tre dieseldrevne Caterpillar generatorer, to av typen 9M20, og én 6M20, samt en dieseldrevet nødgenerator av typen Cummins KTA38-D(M). Samlet lengde på bildekkets oppstillingsplasser er 1&nbsp;830 meter, og det er plass til 800 personbiler eller 130 vogntog.

MS «Norröna» er sertifisert for 1&nbsp;482 passasjerer, og har 1&nbsp;012 køyeplasser fordelt på 318 lugarer. Alle lugarene har fjernsyn og dusj/WC. Skipet er utstyrt med aktive stabilisatorer midtskips, og har helikopterdekk akterut på øverste dekk. I høysesongen har MS «Norröna» et mannskap på 118, mens det i lavsesongen er redusert til 20&ndash;25, avhengig av passasjertallet. Minimumsbemanningen er tre på broen, fem i maskinen og seks på dekk.

## Omtale
MS «Norröna» er med i store deler av den islandske krim-serien *[[Innesperret]]* (islandsk: Ófærð) fra 2015.

Skipet ble omtalt i detalj i dokumentarserien *[[Mektige skip]]*. Skipet blir omtalt i episode 3, sesong 10. Episoden ble først sendt i begynnelsen av desember 2017 i Canada.

## Referanser


## Kilder
* Smyril Line: Velkommen ombord (rederiets norskspråklige nettsted)  Besøkt 26. januar 2020
* Fakta om fartyg: M/S Norröna  Besøkt 26. januar 2020
* DNV-GL Vessel Register: Norröna (engelsk) Besøkt 26. januar 2020

## Eksterne lenker
* 
*